ROZHODNUTIE KOMISIE
z 30. apríla 2007
týkajúce sa žiadosti Talianskej republiky o povolenie uplatňovať zníženú sadzbu DPH na elektrickú energiu dodávanú pre prevádzku zavlažovacích zariadení, zariadení na nasávanie a odčerpávanie vody
[oznámené pod číslom K(2007) 1823]
(Iba talianske znenie je autentické)
(2007/313/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 102,
keďže:
(1)
Taliansko listom doručeným Komisii 3. októbra 2006 a listom s dodatočnými informáciami doručeným Komisii 22. januára 2007 informovalo Komisiu o svojom pláne uplatňovať zníženú sadzbu DPH z elektrickej energie dodávanej na prevádzku zavlažovacích zariadení a na nasávanie a odčerpávanie vody konzorciami pre zavlažovanie.
(2)
Taliansko chce uplatňovať zníženú sadzbu (10 %) na elektrickú energiu dodávanú na prevádzku zavlažovacích zariadení a na nasávanie a odčerpávanie vody konzorciami pre zavlažovanie, ktoré sa pokladajú za verejnoprávne subjekty zodpovedné - v súlade s vnútroštátnymi právnymi predpismi - za údržbu a iné pomocné práce, ktoré súvisia s odčerpávaním vody. Okrem toho je zrejmé, že podobnú činnosť v Taliansku nevykonávajú žiadne iné či potenciálne subjekty.
(3)
Podľa článku 39 smernice 2006/112/ES sa dodávka elektrickej energie od obchodníkov a distribútorov konečným spotrebiteľom na miesto určenia zdaňuje na mieste, kde zákazník tovar skutočne využíva a spotrebúva, čím sa zabezpečuje zdaňovanie tovaru v tej krajine, kde sa naozaj spotrebúva.
(4)
Je nepravdepodobné, že na základe plánovaného opatrenia uplatňovať zníženú sadzbu DPH v prípade elektrickej energie určenej na prevádzku zavlažovacích zariadení, zariadení na nasávanie a odčerpávanie vody, by mohlo dôjsť k narušeniu hospodárskej súťaže za predpokladu, že opatrenie sa bude vzťahovať na všetky konzorciá alebo subjekty, ktoré takéto zariadenia prevádzkujú za rovnakých podmienok.
(5)
Ide o opatrenie všeobecnej povahy (pretože sa vzťahuje na všetky dodávky určené na prevádzku zavlažovacích zariadení, zariadení na nasávanie a odčerpávanie vody), v ktorom sa neustanovujú žiadne výnimky a ktoré nie je pravidlom pre žiadne iné dodávky na komerčné, profesionálne alebo ekonomické činnosti, a teda s ním nie je spojené nebezpečenstvo narušenia hospodárskej súťaže. Z tohto dôvodu je podmienka ustanovená v článku 102 smernice 2006/112/ES splnená a Taliansku by sa malo povoliť uplatňovať predmetné opatrenie,
PRIJALA TOTO ROZHODNUTIE:
Článok 1
Taliansku sa týmto povoľuje uplatňovať zníženú sadzbu DPH na elektrickú energiu dodávanú pre zavlažovacie zariadenia, zariadenia na nasávanie a odčerpávanie vody.
Článok 2
Toto rozhodnutie je určené Talianskej republike.
V Bruseli 30. apríla 2007